Document ID: 32008R0384

KOMISSION ASETUS (EY) N:o 384/2008,
annettu 29 päivänä huhtikuuta 2008,
asetuksen (EY) N:o 1266/2007 muuttamisesta niiden edellytysten osalta, jotka koskevat poikkeuksen myöntämistä kantaville eläimille neuvoston direktiivissä 2000/75/EY säädetystä poisvientikiellosta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1), ja erityisesti sen 9 artiklan 1 kohdan c alakohdan, 11 ja 12 artiklan sekä 19 artiklan kolmannen kohdan,
sekä katsoo seuraavaa:
(1)
Komission asetuksessa (EY) N:o 1266/2007 (2) vahvistetaan säännöt, jotka koskevat bluetongue-tautiin liittyvää torjuntaa, valvontaa ja seurantaa sekä eläinten rajoitusvyöhykkeillä ja rajoitusvyöhykkeiltä tapahtuvien siirtojen rajoituksia. Siinä vahvistetaan myös edellytykset poikkeuksille direktiivissä 2000/75/EY säädetystä poisvientikiellosta, jota sovelletaan tartunnalle alttiisiin eläimiin sekä niiden siemennesteeseen, munasoluihin ja alkioihin.
(2)
Bluetongue-virustaudin patogeneesistä on äskettäin saatu uutta tieteellistä tietoa, joka liittyy mahdollisesti istukan kautta tapahtuvaan bluetongue-tartuntaan, ja sen perusteella olisi toteutettava varotoimenpiteitä, jotta estettäisiin taudin mahdollinen leviäminen kantavien eläinten tai tiettyjen vastasyntyneiden eläinten kautta.
(3)
Eläinten, jotka olivat ennen keinosiemennystä tai astutusta immuuneja inaktivoidun rokotteen tai luonnollisen immuniteetin ansioista tai jotka on suojattu tartunnanlevittäjiltä tietyn ajan ja joille on tehty tietyt laboratoriotestit kielteisin tuloksin, ei katsota muodostavan merkittävää bluetongue-taudin riskiä. Siksi vain tällaiset turvalliseksi todetut kantavat eläimet pitäisi pystyä vapauttamaan poisvientikiellosta.
(4)
Sen vuoksi asetusta (EY) N:o 1266/2007 olisi muutettava. Tämän asetuksen säännöksiä olisi kuitenkin tarkasteltava lähiaikoina uudelleen käytettävissä olevan uuden tieteellisen tiedon perusteella.
(5)
Jos poikkeuksia kieltoon siirtää bluetongue-taudille alttiiden lajien eläimiä rajoitusvyöhykkeiltä sovelletaan eläimiin, jotka on tarkoitettu yhteisön sisäiseen kauppaan tai kolmanteen maahan vietäviksi, neuvoston direktiivissä 64/432/ETY (3), neuvoston direktiivissä 91/68/ETY (4) ja neuvoston direktiivissä 92/65/ETY (5) vahvistettujen ja komission päätöksessä 93/444/ETY (6) tarkoitettujen terveystodistusten on sisällettävä viittaus asetukseen (EY) N:o 1266/2007. On aiheellista säätää kaikkiin kyseisiin terveystodistuksiin lisättävästä lisähuomautuksesta niiden terveysvaatimusten selkeyttämiseksi, joiden perusteella kantaville eläimille voidaan myöntää poikkeus poisvientikieltoon.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 1266/2007 liitteessä III oleva A osa seuraavasti:
1)
Korvataan 1 kohdan ensimmäinen kohta seuraavasti:
”Eläimet on pidetty lähettämiseen saakka liitteen V mukaisesti määritellyn tartunnanlevittäjästä vapaan kauden aikana bluetongue-taudista kausittain vapaalla vyöhykkeellä vähintään 60 päivän ajan ennen siirtopäivää ja eläimille on tehty aikaisintaan seitsemän päivää ennen siirtopäivää OIE:n (7) maaeläimille tarkoitettuja diagnostisia testejä ja rokotteita käsittelevän käsikirjan mukaisesti taudinaiheuttajan tunnistustesti, jonka tulokset ovat negatiivisia.
2)
Lisätään kohdat seuraavasti:
”Kantavien eläinten on täytettävä vähintään yksi 5 kohdan b, c ja d alakohdassa, 6 kohdassa ja 7 kohdassa vahvistetuista edellytyksistä ennen keinosiemennystä tai astutusta taikka 3 kohdassa vahvistettu edellytys, jolloin testi tehdään aikaisintaan seitsemän päivää ennen siirtopäivää.
Jos eläimet on tarkoitettu yhteisön sisäiseen kauppaan tai vietäviksi kolmanteen maahan, direktiiveissä 64/432/ETY, 91/68/ETY ja 92/65/ETY vahvistettuihin tai päätöksessä 93/444/ETY tarkoitettuihin terveystodistuksiin on tarvittaessa lisättävä tapauksen mukaan yksi seuraavista lisähuomautuksista:
’Eläin ei ole kantava / eläimet eivät ole kantavia’, tai
’Eläin voi olla kantava / eläimet voivat olla kantavia ja täyttää/täyttävät edellytykset, … (jotka on vahvistettu 5 kohdan b, c tai d alakohdassa, 6 kohdassa ja 7 kohdassa ennen keinosiemennystä tai astutusta tai jotka on vahvistettu 3 kohdassa; merkitkää tapauksen mukaan)’ ”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä huhtikuuta 2008.

Labels: 8
3
15
6